Voorsitter van Steinhoff-direksie bedankHeather Sonn (Foto: ANA) Steinhoff het Maandag bevestig Heather Sonn, voorsitter van sy direksie, het bedank. Dié stap kom nadat ŉ entiteit waarvan sy ŉ aandeelhouer is, moontlik in ŉ transaksie met Steinhoff betrokke was. Die maatskappy het vanoggend in ’n verklaring gesê Sonn het belang in Gamiro Ventures wat “onwetend” ŉ transaksie met ŉ ander maatskappy, Geros Financial Services, beklink het. Dié maatskappy hou blykbaar verband met Steinhoff en is indirek deur Steinhoff gefinansier. Luidens die verklaring het Sonn in Desember 2017 te midde van die Steinhoff-skandaal versoek dat die transaksie op ŉ lys geplaas word vir ondersoek tydens die ouditfirma PwC se ondersoek na Steinhoff se finansies. Argieffoto: ANA “Ongelukkig het dit twee jaar geduur om tot die gevolgtrekking te kom oor die aard van die verhouding tussen die maatskappy (Steinhoff) en Geros, maar daar was destyds verskeie prioriteite wat aandag moes geniet in die maatskappy,” het Sonn in die verklaring gesê. “Op grond van wat nou aan my bekend is, sou ek sekere onthullings gemaak het as ek destyds daarvan bewus was.” Steinhoff sê nou daar is geen manier dat Sonn ’n aandeel in die maatskappy se rekenkundige ongerymdhede gehad het nie. “Heather se sterk en kalm leierskap was van onskatbare waarde tydens die onstuimige tyd wat die groep sedert Desember 2017 in die gesig gestaar het,” het die maatskappy gesê.